มือ 1 ไอเอ็นจีประกันชีวิตลั่นเบี้ยรวมปีนี้ยืน 10,300 ล้านบาท
บริษัท ไอเอ็นจีประกันชีวิต ประกาศแต่งตั้ง นายอิกนาซีโอ อากีล่าร์ ดำรงตำแหน่งประธานเจ้าหน้าที่บริหาร บริษัท ไอเอ็นจีประกันชีวิต ซึ่งจะทำหน้าที่แทนนายพูลลาภ เพ็ญกิตติและนายแอนดรูว์ มาร์ติน ชอว์ รักษาการประธานเจ้าหน้าที่บริหารร่วม
25 มี.ค. 2554

บริษัท ไอเอ็นจีประกันชีวิต ประกาศแต่งตั้ง นายอิกนาซีโอ อากีล่าร์ ดำรงตำแหน่งประธานเจ้าหน้าที่บริหาร บริษัท ไอเอ็นจีประกันชีวิต ซึ่งจะทำหน้าที่แทนนายพูลลาภ เพ็ญกิตติและนายแอนดรูว์ มาร์ติน ชอว์ รักษาการประธานเจ้าหน้าที่บริหารร่วม
นายอิกนาซีโอ อากีล่าร์ ประธานเจ้าหน้าที่บริหาร บริษัท ไอเอ็นจีประกันชีวิต กล่าวว่า ไอเอ็นจีเป็นผู้ให้บริการทางการเงินที่โดดเด่นและแข็งแกร่งของโลก โดยมีการขยายการดำเนินงานอย่างต่อเนื่องในตลาดสำคัญๆ ทั่วโลก สำหรับในประเทศไทย ธุรกิจประกันชีวิตของบริษัทมีรากฐานอันแข็งแกร่งและพร้อมเติบโตเป็นธุรกิจระดับโลกที่ยั่งยืนต่อไปในระยะยาว ปัจจุบัน ตลาดประกันชีวิตของไทยมีการเปลี่ยนแปลงและเติบโตอย่างรวดเร็วและไอเอ็นจี กรุ๊ป มีปณิธานมุ่งสนับสนุนบริษัท ไอเอ็นจีประกันชีวิต  ประเทศไทยให้ขยายการดำเนินงานอย่างต่อเนื่อง เพื่อเพิ่มแต้มต่อในการแข่งขันในตลาดด้วยการสร้างสรรค์ผลิตภัณฑ์ประกันชีวิตที่ยอดเยี่ยมและคุ้มค่าสูงสุดให้แก่ผู้บริโภคชาวไทย
“ในปีนี้ เราได้ตั้งเป้าทำเบี้ยประกันรับรวมสูงถึง 10,300 ล้านบาท หรือเพิ่มขึ้น 16% จากปี 2553 ซึ่งสะท้อนถึงความมั่นใจในแผนการดำเนินธุรกิจของบริษัทที่มุ่งเน้นกลยุทธ์เร่งขยายการลงทุนและการบริหารจัดการโดยคณะผู้บริหารระดับสูง” นายอากีล่าร์ กล่าว
นายอากีล่าร์ กล่าวว่า สำหรับธุรกิจแบงก์แอสชัวรันส์ ในปีนี้ เราตั้งเป้าทำเบี้ยประกันรับปีแรกสูงถึง 1,700 ล้านบาท หรือเพิ่มขึ้น 42% จากปี 2553 และจะดำเนินการให้บรรลุเป้าหมายดังกล่าวโดยเพิ่มการสนับสนุนแก่ธนาคารทหารไทยทั้งทางด้านการจัดฝึกอบรมให้แก่พนักงาน และการเปิดตัวผลิตภัณฑ์ประกันภัยชนิดมีเงินปันผลและผลิตภัณฑ์ประกันเพื่อการคุ้มครองชีพผ่านช่องทางแบงก์แอสชัวรันส์
นอกจากนี้ บริษัท ยังเตรียมออกผลิตภัณฑ์ใหม่หลากหลายประเภทเพื่อรองรับช่องทางการขายผ่านตัวแทน ซึ่งประกอบด้วยผลิตภัณฑ์ประกันชนิดมีเงินปันผลและผลิตภัณฑ์ประกันเพื่อการคุ้มครองชีพ 
นายอากีล่าร์ กล่าวว่า ปี 2554 จะเป็นปีที่น่าตื่นเต้นและท้าทายอย่างยิ่งสำหรับบริษัท ไอเอ็นจีประกันชีวิต เนื่องจากบริษัทได้ประกาศ กลยุทธ์หลัก 3 ประการ ได้แก่ ความเป็นมืออาชีพ (Professionalism) ความมีระเบียบวินัย (Discipline) และ ผลการดำเนินงานที่โดดเด่น (Performance) ภายใต้ปณิธานที่มุ่งเสริมสร้างธุรกิจของบริษัทให้มีการเติบโตและประสบความสำเร็จที่รุดหน้าอีกขั้น 
ทั้งนี้ ได้จัดทำแผนงานและจัดเตรียมทรัพยากรเพื่อรองรับและสนับสนุนช่องทางการขายทั้ง 3 ช่องทางดังกล่าวให้ทำงานได้อย่างเต็มประสิทธิภาพและขับเคลื่อนบริษัทให้ก้าวสู่ความสำเร็จได้ตามเป้าหมายที่วางไว้